Эмілія Плятэр - Вікіпэдыя

# Эмілія Плятэр

### Зьвесткі зь Вікіпэдыі — вольнай энцыкляпэдыі.

Эмілія Плятэр

Эмілія Плятэр (13 лістапада 1806 - 23 сьнежня 1831) - Беларуская фальклярыстка, удзельніца паўстаньня 1831 у Польшчы, на Беларусі і ў Летуве.

Нарадзілася ў Вільні. Мела добрую хатнюю адукацыю. Жывучы на Віцебшчыне ў сваякоў, зьбірала і апрацоўвала беларускія народныя песьні. Віртуозна валодала жанрам галашэньняў, выконвала на фортэпіяна народныя мэлёдыі, захаплялася беларускай харэаграфіяй, сама танцавала народныя танцы. Спрабавала пісаць беларускія вершы, у тым ліку стылізаваныя пад народныя галашэньні. Як сьведчаць сучасьнікі, яна ўсёй душой імкнулася да беларускага ладу, ведала яго бядоты і нястачы і спачувала яму, спявала яго песьні, шчодра плаціла за дастаўку фальклёрных матэрыялаў.

У 1829 разам з маці зрабіла падарожжа ў Варшаву і Кракаў. У час паўстаньня 1831 разам са сваяком Ц.Плятэрам арганізавала атрад паўстанцаў, сярод якіх была значная колькасьць дзяўчат. У ліку іншых паўстанцкіх груповак атрад прымаў удзел у бойках супраць царскіх войск (пад Радзівілішкамі, Вільняй, Шаўлямі і ў інш. мейсцах). За сьмеласьць і рашучасьць Плятэр у баявых дзеях камандаваньне паўстанцкімі сіламі прызначыла яе ганаровым камандзірам роты ў пяхотным палку і прысвоіла званьне капітана. Пры адыходзе паўстанцаў у Прусію захварэла і памерла.

"Эмілія Плятэр у сутычцы пад Шаўлямі", карціна Войцеха Косака

Слава аб подзвігах Эміліі Плятэр разышлася па краінах Заходняй Эўропы, у Францыі яе параўноўвалі з Жаннай д’Арк. Яна апета ў многіх творах літаратуры і мастацтва, паэту А.Міцкевічу яе вобраз паслужыў прататыпам гераіні ў вершы "Сьмерць палкоўніка" (1832). Імем Эміліі Плятэр называўся жаночы батальён у дывізіі Войска Польскага часоў 2-й сусветнай вайны.

## [рэдагаваць] Зьнешнія спасылкі

- кароткая біяграфія
- Польская школа імя Эміліі Плятэр у Шаўмбурґу, Ілінойс

  Гэты тэкст напісаны пры дапамозе матэрыялаў старонкі Гісторыя Беларусі. Асобы.

Атрымана з «http://be.wikipedia.org../../../%D1%8D/%D0%BC/%D1%96/%D0%AD%D0%BC%D1%96%D0%BB%D1%96%D1%8F_%D0%9F%D0%BB%D1%8F%D1%82%D1%8D%D1%80_682c.html»

Катэгорыя: Беларускія рэвалюцыянэры

##### Views

- Артыкул
- Гутаркі
- Бягучая вэрсія

##### Пошук

##### На іншых мовах

- English
- Polski
- Svenska